Sa muistatko, kulta –?
Sa muistatko, kulta, kun kuljettiin
 Sitä kuusikkopolkua – sinne?
 Niin, kaulaten kaksin me kuljettiin,
 Vaikk’ ei niin tiettynä – minne?

 Me kuljimme vain, ja me kuiskittiin
 Sitä yhtä ja samaa – sitä,
 Niin, toinen toiselle kuiskittiin,
 Vaikk’ ei niin tiettynä – mitä?

 Nyt tiedämme, kotihin kuljettiin.
 Sen yhteisen kattomme alle.
 Niin, tiedämme, kotihin kuljettiin,
 Ei lainkana kauvemmalle.

 Nyt tiedämme, mitä me kuiskittiin?
 Me kuiskimme lemmestä silloin,
 Niin, tiedämme, lemmestä kuiskittiin
 Me aamuin, päivin ja illoin.

 Ja niitä me muistoja kuiskimme taas,
 Mutta kuiskimme hiljaa vainen.
 No, miksikä hiljaa? Hst! Vait’ sä!
 On kehdossa pienokainen.